Απόφαση του Συμβουλίου

της 28ης Ιουνίου 2001

για τη θέσπιση δεύτερης φάσης προγράμματος ενθάρρυνσης ανταλλαγών, κατάρτισης και συνεργασίας που απευθύνεται στους ασκούντες συναφή προς τη δικαιοσύνη επαγγέλματα (Crotius II - Ποινικές Υποθέσεις)

(2001/512/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 31 και το άρθρο 34 παράγραφος 2 στοιχείο γ),

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το άρθρο 29 της συνθήκης για την Ευρωπαϊκή Ένωση ορίζει ότι στόχος της Ένωσης είναι η εξασφάλιση υψηλού επιπέδου προστασίας στους πολίτες εντός ενός χώρου ελευθερίας, ασφάλειας και δικαιοσύνης, με την ανάπτυξη κοινής δράσης μεταξύ των κρατών μελών στον τομέα της αστυνομικής και δικαστικής συνεργασίας επί ποινικών υποθέσεων.

(2) Σύμφωνα με τα συμπεράσματα του Ευρωπαϊκού Συμβουλίου του Τάμπερε, η συνεργασία για την καταπολέμηση της εγκληματικότητας πρέπει να ενταθεί προκειμένου να δημιουργηθεί ένας πραγματικός ευρωπαϊκός χώρος δικαιοσύνης.

(3) Το πρόγραμμα Grotius, που θεσπίστηκε με την κοινή δράση 96/636/ΔΕΥ του Συμβουλίου, της 29ης Οκτωβρίου 1996, για τη θέσπιση προγράμματος ενθάρρυνσης και ανταλλαγών απευθυνόμενο στα συναφή προς τη δικαιοσύνη επαγγέλματα ("Grotius")(3), συνέβαλε στην ενίσχυση της συνεργασίας μεταξύ των δικαστικών υπηρεσιών των κρατών μελών και στη βελτίωση της αμοιβαίας κατανόησης των νομικών και δικαστικών συστημάτων τους.

(4) Η παράταση του προγράμματος αυτού, που προβλέπεται ρητά από την προαναφερθείσα κοινή δράση, θα επιτρέψει την περαιτέρω βελτίωση αυτής της συνεργασίας.

(5) Με την έναρξη ισχύος της συνθήκης του Άμστερνταμ η δικαστική συνεργασία επί αστικών υποθέσεων εντάχθηκε στο άρθρο 61 της συνθήκης για την ίδρυση της Ευρωπαϊκής Κοινότητας, και, κατά συνέπεια, η στήριξη των δραστηριοτήτων συνεργασίας στον τομέα αυτό αποτελεί πλέον αντικείμενο χωριστής πρωτοβουλίας της Επιτροπής για την παράταση του προγράμματος Grotius "αστικές υποθέσεις".

(6) Είναι σκόπιμο να εξασφαλιστεί η συνέχεια των σχεδίων για γενικές και ποινικές υποθέσεις που στηρίζονται από το πρόγραμμα Grotius και να παραταθεί το πρόγραμμα αυτό για μία δεύτερη διετία.

(7) Το πρόγραμμα Grotius - ποινικές υποθέσεις πρέπει να γίνει πιο προσιτό στις υποψήφιες για ένταξη χώρες, διευκολύνοντας τη συμμετοχή τους στα σχέδια που στηρίζονται από αυτό.

(8) Τα αναγκαία μέτρα για την εφαρμογή της παρούσας απόφασης, πρέπει να εγκριθούν με τη διαδικασία της προκειμένης απόφασης.

(9) Στην παρούσα απόφαση περιλαμβάνεται ποσό δημοσιονομικής αναφοράς, κατά την έννοια του σημείου 34 της διοργανικής συμφωνίας της 6ης Μαΐου 1999, μεταξύ Ευρωπαϊκού Κοινοβουλίου, Συμβουλίου και Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(4), το οποίο ποσό αφορά τη συνολική διάρκεια του προγράμματος, χωρίς όμως εξ αυτού να θίγονται οι εξουσίες της αρμόδιας για τον προϋπολογισμό αρχής όπως ορίζονται από τη συνθήκη ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θέσπιση του προγράμματος

1. Με την παρούσα απόφαση θεσπίζεται η δεύτερη φάση του προγράμματος συνεργασίας επί γενικών και ποινικών θεμάτων "Grotius" ("πρόγραμμα") που θεσπίσθηκε με την κοινή δράση 96/636/ΔΕΥ.

2. Το πρόγραμμα παρατείνεται για την περίοδο από την 1η Ιανουαρίου 2001 έως τις 31 Δεκεμβρίου 2002.

Άρθρο 2

Στόχοι του προγράμματος

1. Το πρόγραμμα συμβάλλει στο γενικότερο στόχο της εξασφάλισης στους πολίτες υψηλού επιπέδου προστασίας, εντός ενός χώρου ελευθερίας, ασφάλειας και δικαιοσύνης. Στο πλαίσιο αυτό, αποσκοπεί στην τόνωση της αμοιβαίας γνώσης των νομικών και δικαστικών συστημάτων και στη διευκόλυνση της γενικότερης δικαστικής και ποινικής συνεργασίας των κρατών μελών.

2. Eιδικóτεροι στόχοι είναι:

α) η προετοιμασία σχεδίων στον τομέα της ποινικής δικαστικής συνεργασίας,

β) η συνδρομή στην εφαρμογή των πράξεων που εκδίδονται,

γ) η υποστήριξη καλύτερης αμοιβαίας κατανόησης σε γενικά θέματα κοινού ενδιαφέροντος των κρατών μελών,

δ) τα τοπικά ad hoc σχέδια που αποσκοπούν στη βελτίωση της επί τόπου συνεργασίας,

ε) η σύνδεση μέσω δικτύου ορισμένων οργανώσεων και επαγγελματικών ενώσεων.

3. Οι υποψήφιες προς ένταξη χώρες μπορούν να συμμετέχουν στα σχέδια προκειμένου να εξοικειωθούν με το κεκτημένο της Ευρωπαϊκής Ένωσης και να προετοιμαστούν για την ένταξή τους. Άλλες τρίτες χώρες μπορούν επίσης να συμμετάσχουν εφόσον αυτό εξυπηρετεί τους στόχους των σχεδίων.

Άρθρο 3

Πρόσβαση στο πρόγραμμα

1. Στο πλαίσιο του προγράμματος συγχρηματοδοτούνται τα σχέδια που υποβάλλουν δημόσια ή ιδιωτικά ιδρύματα και οργανισμοί, περιλαμβανομένων των επαγγελματικών οργανώσεων, ερευνητικών ινστιτούτων και ινστιτούτων αρχικής και συνεχούς νομικής και δικαστικής εκπαίδευσης, των ασκούντων συναφή προς τη δικαιοσύνη επαγγέλματα.

2. Για τους σκοπούς της παρούσας απόφασης, ως "ασκούντες συναφή προς τη δικαιοσύνη επαγγέλματα" νοούνται οι δικαστές, οι εισαγγελείς, οι δικηγόροι, οι νομικοί υπάλληλοι υπουργείων, οι υπάλληλοι της ποινικής αστυνομίας, οι δικαστικοί επιμελητές, οι πραγματογνώμονες, οι διερμηνείς δικαστηρίων, και άλλα συναφή προς τη δικαιοσύνη επαγγέλματα καθώς και οι ερευνητές.

3. Για να είναι επιλέξιμα προς συγχρηματοδότηση, τα σχέδια πρέπει να προβλέπουν τη συμμετοχή τουλάχιστον τριών κρατών μελών ή δύο κρατών μελών και μιας υποψήφιας χώρας και να εξυπηρετούν τους στόχους που αναφέρει το άρθρο 2.

4. Στο πλαίσιο του προγράμματος μπορεί επίσης να χρηματοδοτηθούν:

α) ειδικά σχέδια των κρατών μελών με ιδιαίτερο ενδιαφέρον για τις προτεραιότητες του προγράμματος ή τη συνεργασία με τις υποψήφιες προς ένταξη χώρες,

β) συμπληρωματικά μέτρα των κρατών μελών, όπως σεμινάρια, συσκέψεις εμπειρογνωμόνων ή άλλες δραστηριότητες για τη διάδοση των πληροφοριών που προκύπτουν στο πλαίσιο του προγράμματος.

Άρθρο 4

Δραστηριότητες του προγράμματος

Το πρόγραμμα περιλαμβάνει τις ακόλουθες μορφές δραστηριοτήτων που εφαρμόζονται σε όλους τους τομείς της δικαστικής συνεργασίας, εκτός από τη δικαστική συνεργασία επί αστικών υποθέσεων:

α) κατάρτιση,

β) ανταλλαγές και πρακτικές ασκήσεις,

γ) μελέτες και έρευνες,

δ) συναντήσεις και σεμινάρια,

ε) διάδοση των αποτελεσμάτων που προκύπτουν στο πλαίσιο του προγράμματος.

Άρθρο 5

Χρηματοδότηση του προγράμματος

1. Το ποσό δημοσιονομικής αναφοράς για την εφαρμογή του παρόντος προγράμματος κατά την περίοδο 2001/02 ανέρχεται σε 4 εκατομμύρια ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

3. Η συγχρηματοδότηση ενός σχεδίου από το πρόγραμμα αποκλείει κάθε άλλη χρηματοδότηση μέσω άλλου προγράμματος που χρηματοδοτείται από το γενικό προϋπολογισμό της Ευρωπαϊκής Ένωσης.

4. Οι αποφάσεις χρηματοδότησης οδηγούν στη σύναψη συμβάσεων χρηματοδότησης μεταξύ της Επιτροπής και των διοργανωτών. Οι εν λόγω αποφάσεις και συμβάσεις χρηματοδότησης υπόκεινται στο δημοσιονομικό έλεγχο της Επιτροπής και τους ελέγχους του Ελεγκτικού Συνεδρίου.

5. Η χρηματοδοτική παρέμβαση από τον κοινοτικό προϋπολογισμό δεν μπορεί να υπερβαίνει το 70 % του συνολικού κόστους του σχεδίου.

6. Ωστόσο, τα ειδικά σχέδια και τα συμπληρωματικά μέτρα που αναφέρει το άρθρο 3 παράγραφος 4, μπορούν να χρηματοδοτηθούν κατά 100 %, εντός του ορίου του 10 % του ετήσιου συνολικού ποσού που διατίθεται στο πρόγραμμα για τα ειδικά σχέδια δυνάμει του άρθρου 3 παράγραφος 4 στοιχείο α), και του 5 % για τα συμπληρωματικά μέτρα δυνάμει του άρθρου 3 παράγραφος 4 στοιχείο β).

Άρθρο 6

Εφαρμογή του προγράμματος

1. Η Επιτροπή είναι υπεύθυνη για τη διαχείριση και την εφαρμογή του προγράμματος, σε συνεργασία με τα κράτη μέλη.

2. Η Επιτροπή διαχειρίζεται το πρόγραμμα σύμφωνα με το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων.

3. Για την εφαρμογή του προγράμματος, η Επιτροπή:

α) εκπονεί ετήσιο πρόγραμμα εργασίας που περιλαμβάνει ειδικούς στόχους, θέματα που παρουσιάζουν προτεραιότητα και, κατά περίπτωση, κατάλογο ειδικών σχεδίων και συμπληρωματικών μέτρων,

β) αξιολογεί και επιλέγει τα σχέδια που υποβάλλουν οι διοργανωτές τους οποίους αναφέρει το άρθρο 3.

4. Η Επιτροπή υποβάλλει στην επιτροπή του άρθρου 7 τα σχέδια μέτρων που πρέπει να ληφθούν για την εκτέλεση του προγράμματος εγκαίρως ώστε να μπορέσουν να τα μελετήσουν τα κράτη μέλη. Η εξέταση των σχεδίων που υποβάλλουν οι διοργανωτές πραγματοποιείται σύμφωνα με τη διαδικασία της συμβουλευτικής επιτροπής του άρθρου 8. Η εξέταση του ετήσιου προγράμματος εργασίας, των ειδικών σχεδίων και των συμπληρωματικών μέτρων πραγματοποιείται σύμφωνα με τη διαδικασία της διαχειριστικής επιτροπής του άρθρου 9.

5. Η Επιτροπή αξιολογεί και επιλέγει τα σχέδια που υποβάλλουν οι διοργανωτές, εφόσον είναι συμβατά με τις σχετικές πολιτικές, και με βάση τα ακόλουθα κριτήρια:

α) εναρμόνιση με τους στόχους του προγράμματος,

β) ευρωπαϊκή διάσταση του σχεδίου και δυνατότητα συμμετοχής των υποψήφιων χωρών,

γ) συμβατότητα προς τις εργασίες που έχουν αναληφθεί ή προβλέπονται στο πλαίσιο των πολιτικών προτεραιοτήτων της Ευρωπαϊκής Ένωσης όσον αφορά τη δικαστική συνεργασία επί γενικών και ποινικών υποθέσεων,

δ) συμπληρωματικότητα με άλλα προηγούμενα, τρέχοντα ή μελλοντικά σχέδια συνεργασίας,

ε) ικανότητα του διοργανωτή να εφαρμόσει το σχέδιο,

στ) η ίδια η ποιότητα του σχεδίου από πλευράς σύλληψης, διοργάνωσης, παρουσίασης και αναμενόμενων αποτελεσμάτων,

ζ) ποσό της επιχορήγησης που ζητείται από το πρόγραμμα και αντιστοιχία με τα αναμενόμενα αποτελέσματα,

η) αντίκτυπος των αναμενόμενων αποτελεσμάτων στους στόχους του προγράμματος.

Στα κριτήρια αυτά θα δοθεί προτεραιότητα στα πλαίσια του ετησίου προγράμματος εργασίας.

Άρθρο 7

Επιτροπή

1. Η Επιτροπή των ΕΚ επικουρείται από επιτροπή, ονομαζόμενη "Grotius ΙΙ - Ποινικές Υποθέσεις", την οποία αποτελούν εκπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Η επιτροπή θεσπίζει τον εσωτερικό της κανονισμό μετά από πρόταση του προέδρου της, βάσει των πρότυπων κανόνων διαδικασίας που έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων. Η Επιτροπή μπορεί να καλεί τους αντιπροσώπους των υποψήφιων για ένταξη χωρών στις ενημερωτικές συναντήσεις που γίνονται μετά τις συνεδριάσεις της επιτροπής.

Άρθρο 8

Διαδικασία της συμβουλευτικής επιτροπής

1. Στις περιπτώσεις που γίνεται μνεία του παρόντος άρθρου, η Επιτροπή επικουρείται από συμβουλευτική επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Ο αντιπρόσωπος της Επιτροπής υποβάλλει στην συμβουλευτική επιτροπή σχέδιο των ληπτέων μέτρων. Η συμβουλευτική επιτροπή διατυπώνει τη γνώμη της επί του σχεδίου αυτού εντός προθεσμίας που μπορεί να ορίσει ο πρόεδρος ανάλογα με τον επείγον του θέματος, προβαίνοντας ενδεχομένως σε ψηφοφορία.

3. Η γνώμη καταχωρείται στα πρακτικά επιπλέον κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

4. Η Επιτροπή των ΕΚ λαμβάνει ιδιαίτερα υπόψη της τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 9

Διαδικασία της διαχειριστικής επιτροπής

1. Στις περιπτώσεις που γίνεται μνεία του παρόντος άρθρου, η Επιτροπή επικουρείται από διαχειριστική επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η διαχειριστική επιτροπή διατυπώνει τη γνώμη της επί του σχεδίου αυτού εντός προθεσμίας που μπορεί να ορίσει ο πρόεδρος ανάλογα με τον επείγον του θέματος. Η γνώμη δίδεται με την πλειοψηφία που προβλέπεται από το άρθρο 205 παράγραφος 2 της συνθήκης για την ίδρυση της Ευρωπαϊκής Κοινότητας, σε περίπτωση αποφάσεων τις οποίες καλείται να εγκρίνει το Συμβούλιο μετά από πρόταση της Επιτροπής. Οι ψήφοι των αντιπροσώπων των κρατών μελών στην επιτροπή σταθμίζονται με τον τρόπο που ορίζεται στο άρθρο αυτό. Ο Πρόεδρος δεν λαμβάνει μέρος στην ψηφοφορία.

3. Η Επιτροπή εγκρίνει μέτρα τα οποία εφαρμόζει αμέσως. Εντούτοις, αν τα μέτρα αυτά δεν είναι σύμφωνα με τη γνώμη που διατύπωσε η διαχειριστική επιτροπή, τα εγκριθέντα μέτρα ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναβάλει την εφαρμογή των μέτρων που αποφάσισε, για περίοδο τριών μηνών από την ημερομηνία αυτής της κοινοποίησης.

4. Το Συμβούλιο μπορεί, με ειδική πλειοψηφία, να λάβει διαφορετική απόφαση εντός της προθεσμίας που προβλέπεται από την παράγραφο 3.

Άρθρο 10

Αξιολόγηση

1. Η Επιτροπή αξιολογεί κάθε χρόνο τις δράσεις εφαρμογής του προγράμματος του προηγούμενου έτους. Τα αποτελέσματα της αξιολόγησης διαβιβάζονται στην Επιτροπή.

2. Η Επιτροπή υποβάλλει κάθε χρόνο έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του προγράμματος. Η πρώτη έκθεση θα υποβληθεί πριν από τις 31 Ιουλίου 2002.

Άρθρο 11

Έναρξη ισχύος

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα.

Εφαρμόζεται έως τις 31 Δεκεμβρίου 2002.

Λουξεμβούργο, 28 Ιουνίου 2001.

Για το Συμβούλιο

Ο Πρόεδρος

B. Rosengren

(1) ΕΕ C 96 Ε της 27.3.2001, σ. 336.

(2) Γνώμη που δόθηκε στις 5 Απριλίου 2001 (δεν έχει ακόμη δημοσιευθεί στην Επίσημη Εφημερίδα).

(3) ΕΕ L 287 της 8.11.1996, σ. 3.

(4) ΕΕ C 172 της 18.6.1999, σ. 1.